Barotseland
Store norske leksikon,Historie,Verdens historie og samtidshistorie,Afrika,Zambias historie
Barotseland er et område i dagens Zambia, ved øvre Zambezi i den vestlige delen av landet. Området består av tørr savanne med beiteland, en del hakkebruk i elvedalene. Befolkningen er bantuer av rotse- (barotse-, marotse-)stammen.
Historie Rundt år 1650 innvandret bantuer fra Luba-Lunda-distriktet lenger nord til den vestlige delen av det moderne Zambia. Et kongedømme kjent som Barotseland (eller Lozi) vokste frem. Da barotse-høvdingen Lewanika i 1890 ba Storbritannia om beskyttelse mot matabelene lenger sør, ble Barotseland et britisk protektorat. Protektoratet fortsatte å eksistere også etter at Barotseland ble en del av Nord-Rhodesia i 1911. Barotseland nøt godt av et visst indre selvstyre i den britiske kolonien, og nasjonalismen har vært sterk også etter at Zambia ble selvstendig i 1964, med Barotseland som Zambias vest-provins. I 1990-årene vokste det frem en nasjonalistisk bevegelse i området, med krav om gjeninnføring av monarkiet og selvstendighet for Barotseland. Les mer i Store norske leksikon Zambias historie Zambias befolkning